9 Ka 313 C.E., Mmusimogolo wa kwa Roma e bong Constantine o ne a letlelela Bokeresete jono jwa botlhanogi semolao. Fa e sa le ka nako eo, Dikereke di ne tsa simolola go dirisana le Puso. Ka sekai, morago ga kopano ya Lekgotla la Dikereke la Nicaea, Constantine, yo o neng a le teng mo kopanong eo, o ne a isa moruti mongwe e bong Arius botshwarwa ka gonne moruti yoo a ne a gana go dumela gore Jesu ke Modimo. Moragonyana, Mmusimogolo Theodosius I (379-395 C.E.), o ne a dira gore Kereke ya Katoliki e e neng e tshwaeditswe ke dithuto tse di seng boammaaruri, e nne bodumedi jwa semmuso jwa Mmusomogolo wa Roma. Bakwadi ba hisitori ba tlhalosa gore Roma e ne ya nna naga ya Bokeresete (Bokeresete jwa maaka) ka lekgolo la bonè la dingwaga. Boammaaruri ke gore ka nako eo, mofuta mongwe wa Bokeresete jwa botlhanogi o ne o tshwaragane le mekgatlho ya bodumedi jwa maaka ya Mmusomogolo wa Roma go nna maloko a Babelona yo Mogolo. Le fa go ntse jalo, setlhopha se sennye sa Bakeresete ba ba tloditsweng se ne se leka ka natla go obamela Modimo ka tsela e a e amogelang, mme tiro ya sone e ne e hupediwa ke dithuto tsa maaka. (Bala Mathaio 13:24, 25, 37-39.) Eleruri e ne e le batshwarwa ba Babelona yo Mogolo!